**STALIŠČE DELOVNE SKUPINE ZA SPREMLJANJE IZVAJANJA NOVEGA PLAČNEGA SISTEMA**

**Stališče št. 1 – sprejeto na sestanku delovne skupine 19. 12. 2024**

1. **Premestitev ali sklenitev pogodbe o zaposlitvi za drugo delovno mesto s 1. januarjem 2025**

* Kolektivne pogodbe oziroma drugi akti za uvrščanje delovnih mest in nazivov ukinjajo nekatera delovna mesta in hkrati določajo, na katera delovna mesta je treba javne uslužbence, ki zasedajo ukinjena delovna mesta, s 1. januarjem 2025 premestiti oziroma jim zanje ponuditi novo pogodbo o zaposlitvi. V teh primerih **mora** delodajalec javnemu uslužbencu ponuditi v podpis pogodbo o zaposlitvi za drugo delovno mesto z uveljavitvijo s 1. januarjem 2025. Plačni razred javnega uslužbenca se bo v novo plačno lestvico prevedel na novem delovnem mestu, kot da bi bil na to delovno mesto premeščen že 31.decembra 2024.
* Kolektivne pogodbe oziroma drugi akti za uvrščanje delovnih mest in nazivov v nekaterih primerih določajo obvezne premestitve oziroma sklenitve pogodbe o zaposlitvi za drugo delovno mesto z uveljavitvijo s 1. januarjem 2025, čeprav se delovno mesto, ki ga 31. decembra 2024 javni uslužbenec zaseda, ni ukinilo. Tudi v teh **mora** delodajalec javnemu uslužbencu ponuditi v podpis pogodbo o zaposlitvi za drugo delovno mesto z uveljavitvijo s 1. januarjem 2025.
* Delodajalci **lahko** tudi v ostalih primerih, ko premestitve oziroma sklenitve pogodbe o zaposlitvi za drugo delovno ne narekuje kolektivna pogodba ali drugi akti za uvrščanje delovnih mest in nazivov, s 1. januarjem 2025 izvedejo reorganizacijo oziroma spremenijo strukturo delovnih mest, če takšno spremembo narekuje delovni proces. V tem primeru delodajalci ponudijo zaposlenim v podpis pogodbo o zaposlitvi za drugo delovno mesto z uveljavitvijo s 1. januarjem 2025.
* V vseh primerih, ko javni uslužbenec sklene pogodbo o zaposlitvi za drugo delovno mesto s 1. januarjem 2025 (pa ne gre za primere iz prve alineje, ko so delovna mesta ukinjena), se plačni razred javnega uslužbenca v novo plačno lestvico **prevede na delovnem mestu, ki ga zaseda 31. decembra 2024**, nato pa se mu plačni razred na novem delovnem mestu, določi v skladu s **17. členom ZSTSPJS[[1]](#footnote-1), če zasede delovno mesto v istem ali nižjem tarifnem razredu** ali v skladu z **18. členom ZSTSPJS, če zasede delovno mesto v višjem tarifnem razredu**.

1. **Prevedba oziroma določitev plače prvakom in vrhunskim glasbenikom**

* Javnemu uslužbencu, ki ima pridobljen naziv prvak ali vrhunski glasbenik, se plačni razred na dan 1. januarja 2025 določi na način, da se doseženi plačni razredi napredovanj v nazivu prvak ali vrhunski glasbenik prištejejo novemu izhodiščnemu plačnemu razredu naziva, ki ga določa kolektivna pogodba (44. plačnemu razredu).
* Razlika, ki jo javni uslužbenec pridobiva postopno v prehodnem obdobju od 1. januarja 2025 do 31. decembra 2027 se določi kot razlika med plačnim razredom, v katerega je bil javni uslužbenec uvrščen na dan 31. decembra 2024 v nazivu prvak in vrhunski glasbenik in novo uvrstitvijo na dan 1. januarja 2025.

1. **Določitev višjega plačnega razreda (22. člen ZSTSPJS)**

* Po prvem odstavku 22. člena ZSTSPJS se lahko javni uslužbenec uvrsti višje tudi, ko se zaposli **pri drugem delodajalcu v javnem sektorju**.
* Vloga za izdajo soglasja za višjo uvrstitev po drugem in tretjem odstavku 22. člena ZSTSPJS mora vsebovati tudi **datum**, od katerega se predlaga višja uvrstitev, ta datum je lahko **enak ali kasnejši**, kot je datum vložitve vloge. V primeru izdanega soglasja se šteje, da je javni uslužbenec pridobil višji plačni razred z datumom, kot je naveden v vlogi.
* Pristojni soglasodajalec lahko soglasje **poda ali ga zavrne**, ne more pa določiti drugačne uvrstitve ali določiti drugega datuma pridobitve pravice do višje plače, kot ga je predlagal delodajalec.
* S pridobitvijo plačnih razredov napredovanj po prvem odstavku 22. člena ZSTPSJS se časovno obdobje za napredovanje **prekine** in prične teči znova.
* S pridobitvijo plačnih razredov po drugem in tretjem odstavku 22. člena ZSTPSJS se časovno obdobje za napredovanje **ne prekine**.
* Javni uslužbenec, ki je uvrščen višje na podlagi 22. člena ZSTSPJS, napreduje v skladu s 25. členom ZSTSPJS.
* Za določitev časovnega obdobja za napredovanje se ne upoštevajo plačni razredi, ki jih je javni uslužbenec pridobil na podlagi drugega ali tretjega odstavka 22. člena ZSTSPJS. Če javni uslužbenec na delovnem mestu, ki ga zaseda, še ni napredoval, je pa uvrščen npr. pet plačnih razredov višje od izhodiščnega plačnega razreda v skladu z drugim odstavkom 22. člena ZSTSPJS, bo šlo za njegovo prvo napredovanje, za katero potrebuje 2 leti. Ko javni uslužbenec napreduje v višji plačni razred, se njegova uvrstitev ne spremeni, vse dokler z napredovanjem ne preseže plačnega razreda, v katerega je bil uvrščen na podlagi drugega ali tretjega odstavka 22. člena ZSTPSJS.

1. **Spregled izobrazbe (10. člen, 105. člen ZSTSPJS)**

* Spregled izobrazbe ni možen v primerih, ko gre za **reguliran poklic**, kot ga določa zakon, ki ureja postopek priznavanja poklicnih kvalifikacij za opravljanje reguliranih poklicev, in v primerih, ko je zahtevana izobrazba za zasedbo tega delovnega mesta določena z **zakonom**. Če je izobrazba določena z **uredbo ali pravilnikom**, je spregled izobrazbe možen.
* Če javni uslužbenec izpolnjuje pogoje za spregled izobrazbe iz 105. člena ZSTPSJS na **dan 1. januarja 2025**, lahko sklene pogodbo o zaposlitvi za drugo delovno mesto s spregledom izobrazbe tudi **po 1. januarju 2025**.

1. **Hkratna uporaba 22. člena ZSTSPJS in spregleda izobrazbe**

* Uporaba 22. člena ZSTSPJS in določb o spregledu izobrazbe (10. člen in 105. člen ZSTSPJS) se med seboj **ne izključuje**.
* Če so izpolnjeni pogoji za spregled izobrazbe in višjo uvrstitev po 22. členu ZSTSPJS se lahko instituta uporabita **hkrati**.

1. # Zakon o skupnih temeljih sistema plač v javnem sektorju (Uradni list RS, št. 95/24)

   [↑](#footnote-ref-1)